Niemand kniel toe op Loftus Versfeld | Netwerk24
Deur Sportredaksie 26 September 2020 17:06
Só het die Suid-Afrikaanse rugbyseisoen hervat toe die Bulle en die Haaie Saterdagmiddag op Loftus Versfeld aantree vir "Superfan"-Saterdag.
Niemand het Saterdag op Loftus Versfeld gekniel nie. Foto: Gallo Images
Die Haaie het die veld met t-hemde met die woorde "We Say no to Racism" betree en die Bulle in hul Captain America-truie.
Albei spanne het voor die afskop in 'n kringetjie gestaan, maar geen speler het gekniel nie.
Die Suid-Afrikaanse Rugbyunie (Saru) het in 'n verklaring gesê hy verbind hom nogmaals tot sy veldtog teen diskriminasie en rassisme.
Saru het die veldtog genaamd Radar (Rugby Against Discrimination and Racism) saam met die Suid-Afrikaanse
Menseregtekommissie (MRK) begin ná 'n rassevoorval by 'n Springbok-toets in 2018.
Nathi Mthethwa, minister van sport, was verlede maand ontstig en het Saru genader toe Wêreldbeker-Bokke soos Lood de Jager en Faf de Klerk, asook verskeie ander Suid-Afrikaanse spelers wat vir die Sale Sharks in Engeland speel, besluit het om nie die knie te buig ter ondersteuning van die BLM-beweging nie.
Hoewel Mthethwa die spelers van rassistiese gedrag beskuldig het, het hy later gesê hy het geen plan om hulle te straf nie.